BDMS วิ่งแรง 3% ลุ้น Q3 โตต่อ รับไฮซีซัน-ผู้ป่วยโควิดหนุน
BDMS วิ่งแรงเกือบ 3% มาที่ 23.10 บ. ด้วยมูลค่าซื้อขาย 932.77 ลบ. ลุ้นผลงานไตรมาส 3/64 โตต่อ รับไฮซีซัน-ผู้ป่วยโควิดหนุน โบรกฯ ชี้เทคนิคขาขึ้น ลุ้นทดสอบแนวต้าน 23.50 บ.
BDMS วิ่งแรงเกือบ 3% มาที่ 23.10 บ. ลุ้นผลงาน Q3 โตต่อ รับไฮซีซัน-ผู้ป่วยโควิดหนุน โบรกฯ ชี้เทคนิคขาขึ้น ลุ้นทดสอบแนวต้าน 23.50 บ.
24 ส.ค. 2564

ผู้สื่อข่าวรายงานว่า ราคาหุ้น บริษัท กรุงเทพดุสิตเวชการ จำกัด (มหาชน) หรือ BDMS ล่าสุด ณ เวลา 14.49 น. อยู่ที่ 23.10 บาท บวก 0.60 บาท หรือ 2.67% สูงสุดที่ 23.30 บาท ต่ำสุดที่ 22.50 บาท ด้วยมูลค่าซื้อขาย 932.77 ล้านบาท

ทั้งนี้ บล.โกลเบล็ก ระบุในบทวิเคราะห์ (24 ส.ค.2564) ว่า BDMS ราคาปิด 23.30 บาท ดีดตัวท้าแท่งเขียวยาว พร้อม Volume เริ่มกระตุก และ Slow Sto. เตรียมพลิกตัวส่งสัญญาณซื้อ คาดราคามี Momentum ขึ้นทดสอบแนวต้านที่ 23.50-24 บาท
ส่วน บล.เอเชีย เวลท์ ระบุในบทวิเคราะห์ (16 ส.ค.2564) คาดผลประกอบการไตรมาส 3/2564 เติบโตเมื่อเทียบจากปีก่อน และเมื่อเทียบจากไตรมาสก่อน เนื่องจากเป็นช่วง High Season ของธุรกิจ และจำนวนผู้ติดเชื้อ COVID-19 ที่ยังอยู่ในระดับสูง เป็นปัจจัยหนุนผลประกอบการสะท้อนจากการตรวจคัดกรอง COVID-19 ในช่วงก.ค. 2564 อยู่ที่ราว 6,850 คนต่อวัน เพิ่มขึ้นจากไตรมาส 2/2564 ที่ 3,950 คนต่อวัน
ด้านอัตราการครองเตียงทั้งหมดในเดือน ก.ค. 64 อยู่ที่ 75% เพิ่มขึ้นจากไตรมาส 2/2564 ที่ 60% โดยอัตราการครองเตียงของผู้ป่วย COVID-19 ในช่วง ก.ค. 64 อยู่ที่ 95% เพิ่มจากไตรมาส 2/2564 ที่ 75% ณ วันที่ 13 ส.ค. 64 โรงพยาบาลขยายเตียงรองรับผู้ติดเชื้อ COVID-19 เป็น 2,850 เตียง (เดิม 1,900 เตียงในไตรมาส 2/2564) และขยายการให้บริการ Hospitel เป็น 4,200 เตียง (เดิม 500 เตียง) นอกจากนี้โรงพยาบาลได้ร่วมมือกับกองทัพอากาศสร้างโรงพยาบาล สนาม (ธูปะเตมีย์) จำนวน 100 เตียง เพื่อช่วยเหลือผู้ป่วย COVID-19 กลุ่มสีเหลือง
นอกจากนี้ผู้บริหารยังตั้งเป้ารายได้ปี 2564 เติบโตเมื่อเทียบจากปีก่อน แม้ไม่มีผู้ป่วย Fly-in โดยเติบโตจากฐานผู้ป่วยชาวไทยเป็นหลัก และคาดว่ารายได้ผู้ป่วยชาวต่างชาติจะกลับมามีนัยสำคัญในปี 2565 สำหรับการลงทุนในอนาคต บริษัทเน้นลงทุนใน Digital Healthcare มากขึ้น และพิจารณาลงทุนใน Startup Healthcare ทั้งในและต่างประเทศ จึงแนะนำ “ซื้อ” ให้ราคาเป้าหมาย 27 บาท